鴻門
作者：張碧
朝代：宋

paragraphs: 毒龍銜日天地昏，八紘靉靆生愁雲。
秦原走鹿無藏處，紛紛爭處圍成群。
四溟波立鯨相吞，薄摇五嶽崩山根。
魚蝦舞浪狂鰍鯤，龍蛇膽戰登鴻門。
星旗羽簇强者尊，黑風白雨東西屯。
山河欲拆人烟分，壯士鼓勇君王存。
項莊憤氣吐不得，亞父斗聲天上聞，玉光墜地驚崑崙。
留侯氣魄吞太平，舌頭一寸生陽春。
神農女媧愁不言，蛇枯老嫗啼淚痕。
星曹定秤稱王孫，項籍骨輕迷精魂，沛公仰面爭乾坤。
須臾垓下賊星起，歌聲繚繞淒人耳。
吳娃捧酒橫秋波，霜天月照空城壘。
力拔山兮忽到此，騅嘶懶渡烏江水。
新豐瑞氣生樓臺，西楚寒蒿哭愁鬼。
三尺霜鳴金匣裏，神光一照八千里。
漢皇驟馬意氣生，西南掃地迎天子。